Projektas DV-

Pasvalio rajono savivaldybės administracijos

direktorius

Įsakymas

Dėl ASMENŲ, PRETENDUOJANČIŲ GAUTI LEIDIMĄ DIRBTI AR SUSIPAŽINTI SU ĮSLAPTINTA INFORMACIJA, TIKRINIMO IR TEISĖS DIRBTI AR SUSIPAŽINTI SU ĮSLAPTINTA INFORMACIJA, ŽYMIMA SLAPTUMO ŽYMA „RIBOTO NAUDOJIMO“, SUTEIKIMO TVARKOS APRAŠO PATVIRTINIMO

2017 m. lapkričio d. Nr. DV-

Pasvalys

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu, Lietuvos Respublikos valstybės ir tarnybos paslapčių įstatymo 16 straipsniu, Lietuvos Respublikos Vyriausybės 2016 m. spalio 19 d. nutarimu Nr. 1053 „Dėl Asmenų, pretenduojančių gauti leidimą dirbti ar susipažinti su įslaptinta informacija, tikrinimo ir teisės dirbti ar susipažinti su įslaptinta informacija, žymima slaptumo žyma „Riboto naudojimo“, suteikimo tvarkos aprašo patvirtinimo“, atsižvelgdamas į Lietuvos Respublikos valstybės saugumo departamento 2017 m. lapkričio 2 d. raštą Nr. 18-8830 „Dėl įslaptintos informacijos apsaugos reikalavimų įgyvendinimo“:

1.	Tvirtinu Asmenų, pretenduojančių gauti leidimą dirbti ar susipažinti su įslaptinta informacija, tikrinimo ir teisės dirbti ar susipažinti su įslaptinta informacija, žymima slaptumo žyma „Riboto naudojimo“, suteikimo tvarkos aprašą (pridedama).

2.	Pripažįstu netekusiu galios Pasvalio rajono savivaldybės administracijos direktoriaus 2014 m. gegužės 5 d. įsakymą Nr. DV-275 „Dėl Teisės dirbti ar susipažinti su įslaptinta informacija, žymima slaptumo žyma „Riboto naudojimo“ (Valstybinio brandos egzamino užduotims), suteikimo tvarkos nustatymo“.

Šis įsakymas per vieną mėnesį gali būti skundžiamas Panevėžio apygardos administraciniam teismui Lietuvos Respublikos administracinių bylų teisenos įstatymo nustatyta tvarka.

Administracijos direktorius

Parengė

Juridinio ir personalo skyriaus vedėja

Jurgita Karčiauskienė

2017-11-16

Suderinta DVS Nr. RIS-798

PATVIRTINTA

Pasvalio rajono savivaldybės administracijos direktoriaus 2017 m. lapkričio d. įsakymu

Nr. DV-

ASMENŲ, PRETENDUOJANČIŲ GAUTI LEIDIMĄ DIRBTI AR SUSIPAŽINTI SU ĮSLAPTINTA INFORMACIJA, TIKRINIMO IR TEISĖS DIRBTI AR SUSIPAŽINTI SU ĮSLAPTINTA INFORMACIJA, ŽYMIMA SLAPTUMO ŽYMA „RIBOTO NAUDOJIMO“, SUTEIKIMO TVARKOS APRAŠAS

I skyrius

BENDROSIOS NUOSTATOS

1.	Asmenų, pretenduojančių gauti leidimą dirbti ar susipažinti su įslaptinta informacija, tikrinimo ir teisės dirbti ar susipažinti su įslaptinta informacija, žymima slaptumo žyma „Riboto naudojimo“, suteikimo tvarkos aprašas (toliau – Aprašas) nustato asmenų, pretenduojančių gauti leidimą dirbti ar susipažinti su įslaptinta informacija, žymima slaptumo žyma „Riboto naudojimo“ (toliau – leidimas), tikrinimo, teisės dirbti ar susipažinti su įslaptinta informacija, žymima slaptumo žyma „Riboto naudojimo“, suteikimo, panaikinimo Pasvalio rajono savivaldybės administracijoje (toliau – Administracija) tvarką.

2.	Aprašas taikomas Administracijos direktoriaus įsakymu patvirtintam pareigų, kurias einantiems asmenims reikia teisės dirbti ar susipažinti su įslaptinta informacija, žymima slaptumo žyma „Riboto naudojimo“, sąrašui.

3.	Apraše vartojamos sąvokos atitinka Lietuvos Respublikos valstybės ir tarnybos paslapčių įstatyme (toliau – Įstatymas) apibrėžtas sąvokas.

II SKYRIUS

ASMENŲ TIKRINIMAS IR DOKUMENTŲ RENGIMAS

4.	Tikrinimo veiksmus, susijusius su asmenų patikimumu, atlieka Administracijos direktoriaus įsakymu įgaliotas asmuo (toliau – įgaliotas asmuo).

5.	Tikrinimo procedūra pradedama bei Įstatymo 16 straipsnio 4 dalyje įtvirtintas 20 darbo dienų asmens tikrinimo terminas pradedamas skaičiuoti nuo šio Aprašo 6.1–6.3 punktuose nurodytų dokumentų pateikimo įgaliotam asmeniui dienos.

6.	Asmenys, pretenduojantys gauti teisę dirbti ar susipažinti su įslaptinta informacija, žymima slaptumo žyma „Riboto naudojimo“, privalo:

6.1.	užpildyti Lietuvos Respublikos Vyriausybės nustatytos formos sutikimą būti tikrinamam; elektroninė sutikimo forma skelbiama Lietuvos Respublikos valstybės saugumo departamento interneto svetainės www.vsd.lt skiltyje „Leidimai dirbti su paslaptimis“;

6.2.	kompiuteriu užpildyti anketą, skirtą asmenims, pretenduojantiems gauti teisę dirbti ar susipažinti su įslaptinta informacija, žymima slaptumo žyma „Riboto naudojimo“ (Aprašo priedas);

6.3.	pateikti pažymą apie buvusias darbo vietas per 5 pastaruosius metus, kuri atspausdinama prisijungus prie Valstybinio socialinio draudimo fondo valdybos prie Lietuvos Respublikos socialinės apsaugos ir darbo ministerijos (SODRA) per Elektroninės valdžios vartų svetainę www.epaslaugos.lt. Jei asmuo 5 pastaruosius metus dirba Administracijoje, pažymos pateikti nereikia.

7.	Asmenys sutikimą, anketą ir pažymą apie buvusias darbovietes pateikia įgaliotam asmeniui. Įgaliotas asmuo, gavęs dokumentus, atlieka tikrinimo veiksmus.

8.	Jeigu asmuo, pretenduojantis gauti teisę dirbti ar susipažinti su įslaptinta informacija, žymima slaptumo žyma „Riboto naudojimo“, pateikia dokumentus, patvirtinančius, kad nėra įstatymo 16 straipsnio 2 dalyje nustatytų aplinkybių, įgaliotas asmuo vertina pateiktus dokumentus ir sprendžia, ar reikia papildomai kreiptis dėl informacijos gavimo į šio Aprašo 9 punkte nurodytas institucijas.

9.	Asmenims tikrinti reikalinga informacija pateikiama ne vėliau kaip per 10 darbo dienų, jei įgaliotas asmuo neturi galimybės naudotis atitinkamomis duomenų bazėmis bei registrais, raštišku paklausimu gaunama iš:

9.1.	Informatikos ir ryšių departamento prie Lietuvos Respublikos vidaus reikalų ministerijos (toliau – IRD prie VRM):

9.1.1.	apie asmens teistumą dėl labai sunkaus ar sunkaus nusikaltimo;

9.1.2.	apie teismo sprendimą pripažinti kaltu dėl valstybės ir tarnybos paslapties atskleidimo, neteisėto disponavimo informacija, kuri yra valstybės paslaptis, valstybės paslapties praradimo, tarnybos paslapties pagrobimo ar kitokio neteisėto įgijimo;

9.1.3.	apie administracinius nusižengimus (teisės pažeidimus), padarytus apsvaigus nuo alkoholio, narkotinių, psichotropinių ar kitų psichiką veikiančių medžiagų.

Iš IRD prie VRM gauta informacija, priklausomai nuo pateiktos informacijos turinio, turi būti vertinama siekiant nustatyti, ar tikrinamo asmens atžvilgiu nėra aplinkybių, numatytų Įstatymo 16 straipsnio 2 dalies 1, 2 ir 5 punktuose. Teismų sprendimų (nuosprendžių) kopijas raštišku paklausimu galima gauti iš sprendimą priėmusio teismo arba naudojantis Lietuvos teismų informacine sistema (LITEKO);

9.2.	institucijų, įmonių, įstaigų ir organizacijų, kuriose tikrinamas asmuo dirbo pastaruosius 5 metus ir jei ten dirbdamas turėjo leidimą dirbti ar susipažinti su įslaptinta informacija, siekiant nustatyti, ar tikrinamo asmens atžvilgiu nėra aplinkybių, numatytų Įstatymo 16 straipsnio 2 dalies 3 punkte;

9.3.	institucijų, įmonių, įstaigų ir organizacijų, kuriose tikrinamas asmuo dirbo pastaruosius 3 metus ir jei ten užimamos pareigos buvo siejamos su priesaika ar pasižadėjimu, siekiant nustatyti, ar tikrinamo asmens atžvilgiu nėra aplinkybių, numatytų Įstatymo 16 straipsnio 2 dalies 4 punkte;

9.4.	savivaldybės psichikos sveikatos centro pagal tikrinamo asmens deklaruotą gyvenamąją vietą arba iš psichikos sveikatos centro prie poliklinikos, kurioje registruotas tikrinamas asmuo, siekiant nustatyti, ar tikrinamo asmens atžvilgiu nėra aplinkybių, numatytų Įstatymo 16 straipsnio 2 dalies 5 ir 6 punktuose. Informacija apie savivaldybių psichikos sveikatos centrus skelbiama Valstybinio psichikos sveikatos centro interneto svetainės www.vpsc.lt skirsnyje „Pirminės psichikos sveikatos priežiūros paslaugas teikiančios įstaigos“.

10.	Paklausimai kitoms institucijoms išsiunčiami per 2 darbo dienas nuo asmens tikrinimo pradžios.

11.	Įgaliotas asmuo parengia asmenų, kuriems reikalinga teisė dirbti ar susipažinti su įslaptinta informacija, žymima slaptumo žyma „Riboto naudojimo“, tikrinimo išvadas.

12.	Įgaliotas asmuo gavęs informaciją, kad asmuo neatitinka Įstatymo 16 straipsnio 2 dalyje nustatytų sąlygų, dėl kurių suteikiama teisė dirbti ar susipažinti su įslaptinta informacija, žymima slaptumo žyma „Riboto naudojimo“, per 3 darbo dienas motyvuotai apie tai raštu informuoja asmenį.

13.	Ne vėliau kaip per 3 darbo dienas nuo Aprašo 11 punkte nurodyto dokumento parengimo dienos įgaliotas asmuo parengia įsakymo projektą dėl teisės dirbti ar susipažinti su įslaptinta informacija, žymima slaptumo žyma „Riboto naudojimo“, suteikimo ir kartu su tikrinimo išvada teikia Administracijos direktoriui.

14.	Leidimas dirbti ar susipažinti su įslaptinta informacija, žymima slaptumo žyma „Riboto naudojimo“, kartu su asmens rašytiniu pasižadėjimu saugoti įslaptintą informaciją, saugomi asmens byloje.

III SKYRIUS

TEISĖS DIRBTI AR SUSIPAŽINTI SU ĮSLAPTINTA INFORMACIJA, ŽYMIMA SLAPTUMO ŽYMA „RIBOTO NAUDOJIMO“, SUTEIKIMAS

15.	Administracijos direktoriaus įsakymu asmeniui suteikiama teisė dirbti ar susipažinti su įslaptinta informacija, žymima slaptumo žyma „Riboto naudojimo“.

16.	Tais atvejais, kai gaunama duomenų, kad asmeniui ne daugiau kaip prieš 12 mėnesių buvo panaikinta teisė dirbti ar susipažinti su įslaptinta informacija, žymima slaptumo žyma „Riboto naudojimo“, nutraukus tarnybos (darbo) santykius ar pasibaigus renkamų arba skiriamų į pareigas asmenų įgaliojimų laikui, o nuo paskutinio asmens tikrinimo nepraėjo 10 metų, teisė suteikiama neatlikus asmens tikrinimo teisės aktų nustatyta tvarka.

17.	Suteikiant teisę dirbti ar susipažinti su įslaptinta informacija, žymima slaptumo žyma „Riboto naudojimo“, laikomasi nuostatos, kad ši teisė būtų patikėta tik asmenims, kuriems vykdant pareigas ar užduotis yra būtina susipažinti su tokia informacija ir tokia apimtimi, kokia yra reikalinga jų pareigoms ar užduotims atlikti.

18.	Teisė dirbti ar susipažinti su įslaptinta informacija, žymima slaptumo žyma „Riboto naudojimo“, Administracijos direktoriaus įsakymu suteikiama tik asmenims, kuriems vykdyti pareigas reikalinga teisė dirbti ar susipažinti su įslaptinta informacija, žymima slaptumo žyma „Riboto naudojimo“. Tokia teisė asmeniui gali būti skiriama tik nustatyta tvarka atlikus tikrinimą bei nenustačius Įstatymo 16 straipsnio 2 dalyje numatytų aplinkybių, dėl kurių asmeniui teisė dirbti ar susipažinti su įslaptinta informacija, žymima slaptumo žyma „Riboto naudojimo“, negali būti suteikiama.

IV SKYRIUS

TEISĖS DIRBTI AR SUSIPAŽINTI SU ĮSLAPTINTA INFORMACIJA, ŽYMIMA SLAPTUMO ŽYMA „RIBOTO NAUDOJIMO“, NESUTEIKIMAS ARBA PANAIKINIMAS

19.	Teisė dirbti ar susipažinti su įslaptinta informacija, žymima slaptumo žyma „Riboto naudojimo“, nesuteikiama arba turima teisė panaikinama Įstatymo 16 straipsnio 2 dalyje nustatytais atvejais.

20.	Paaiškėjus šio Aprašo 19 punkte nurodytoms aplinkybėms arba su asmeniu, kuriam buvo suteikta teisė dirbti ar susipažinti su įslaptinta informacija, žymima slaptumo žyma „Riboto naudojimo“, buvo nutraukti tarnybos (darbo) santykiai, arba asmenį perkėlus į kitas pareigas, nesusijusias su įslaptintos informacijos naudojimu, teisė dirbti ar susipažinti su įslaptinta informacija, žymima slaptumo žyma „Riboto naudojimo“, panaikinama Administracijos direktoriaus įsakymu.

21.	Panaikinus teisę dirbti ar susipažinti su įslaptinta informacija, žymima slaptumo žyma „Riboto naudojimo“, įgaliotas asmuo apie tai per 5 darbo dienas informuoja Lietuvos Respublikos valstybės saugumo departamentą.

22.	Nutraukus tarnybos (darbo) santykius su asmeniu, kuriam buvo suteikta teisė dirbti ar susipažinti su įslaptinta informacija, žymima slaptumo žyma „Riboto naudojimo“, arba asmenį perkėlus į kitas pareigas, nesusijusias su įslaptintos informacijos naudojimu, Administracijos Juridinis ir personalo skyrius ne vėliau kaip per 2 darbo dienas informuoja įgaliotą asmenį ir pateikia įsakymo, patvirtinančio tarnybos (darbo) santykių nutraukimą ar perkėlimą į kitas pareigas, kopiją.

IV SKYRIUS

BAIGIAMOSIOS NUOSTATOS

23.	Teisė dirbti ar susipažinti su įslaptinta informacija, žymima slaptumo žyma „Riboto naudojimo“, asmenims suteikiama vadovaujantis šiais bendraisiais principais:

23.1.	asmenys pretenduoja eiti pareigas, susijusias su įslaptintos informacijos, žymimos slaptumo žyma „Riboto naudojimo“, naudojimu ar tokios informacijos apsauga;

23.2.	pasirašius Lietuvos Respublikos Vyriausybės nustatytos formos pasižadėjimą saugoti įslaptintą informaciją.

24.	Asmenys, kuriems išduoti leidimai, privalo laikytis Įstatyme nustatytų pareigų.

_____________________

Asmenų, pretenduojančių gauti leidimą dirbti ar susipažinti su įslaptinta informacija, tikrinimo ir teisės dirbti ar susipažinti su įslaptinta informacija, žymima slaptumo žyma „Riboto naudojimo“, suteikimo tvarkos aprašo

priedas

ANKETA, SKIRTA ASMENIMS, PRETENDUOJANTIEMS GAUTI TEISĘ DIRBTI AR SUSIPAŽINTI SU ĮSLAPTINTA INFORMACIJA, ŽYMIMA SLAPTUMO ŽYMA „RIBOTO NAUDOJIMO“

Eil. Nr.	Klausimas	Atsakymas
1	Vardas, pavardė
2	Kita (-os) turėta (-os) pavardės (-ės) ir (ar) vardas (-ai). Keitimo data ir priežastis
3	Asmens kodas
4	Faktinės gyvenamosios vietos (per paskutinius 5 metus) adresas
5	Deklaruojamos gyvenamosios vietos (per paskutinius 5 metus) adresas
6	Esama ir (ar) per 5 paskutinius metus buvusi darbo ar tarnybos vieta, pareigos
7	Ar Jums buvo išduotas leidimas (suteikta teisė) dirbti ar susipažinti su įslaptinta informacija? Jei taip, nurodykite, kur dirbdamas ir su kokia žyma įslaptinta informacija galėjote dirbti ar susipažinti.
8	Ar Jums buvo panaikintas arba neišduotas leidimas (teisė) dirbti ar susipažinti su įslaptinta informacija arba nutraukta Jūsų tikrinimo procedūra dėl tokio leidimo išdavimo ar teisės suteikimo? Jei taip, pateikite išsamią informaciją apie leidimo (teisės) panaikinimą, neišdavimą ar tikrinimo procedūros nutraukimą.
9	Ar buvote atleistas iš pareigų dėl darbo su įslaptinta informacija tvarkos pažeidimo ir nuo atleidimo dienos nepraėjo 5 metai? Jei taip, nurodykite darbovietę ir informaciją apie atleidimą.
10	Ar buvote atleistas iš pareigų dėl priesaikos ar pasižadėjimo sulaužymo, pareigūno vardo pažeminimo, profesinės etikos pažeidimo ir nuo atleidimo iš pareigų dienos nepraėjo 3 metai? Jei taip, nurodykite darbovietę ir informaciją apie atleidimą.
11	Nurodykite gydymo įstaigą, kurioje esate registruotas pirminei sveikatos priežiūrai. Ar Jums yra/buvo diagnozuoti psichikos ar elgesio sutrikimai, priklausomybės ligos? Jei taip, pateikite informaciją apie tai.

__________________ _______________ ____________________________________

(klausimyno užpildymo data) (parašas) (vardas, pavardė)